Toestel in moskee is wél ŉ bomDie Imam Hussain-moskee. Foto: Reaction Unit South Africa Die Valke het bevestig dat die toestel wat Sondagaand in die Imam Hussain-moskee in Verulam in KwaZulu-Natal gevind is, wel ŉ bom is. Maroela Media het Sondag berig die moskee asook verskeie huise rondom die moskee moes om veiligheidsredes ontruim word nadat die toestel, wat aan ŉ selfoon verbind was, gevind is. Kapt. Simphiwe Mhlongo, provinsiale woordvoerder van Valke in KwaZulu-Natal, het Maandag gesê die Valke het intussen met lede van die polisie se bomeenheid vergader wat die toestel Sondagaand verwyder het. “Die beamptes het bevestig dat die toestel ŉ bom is. In dié stadium analiseer die eenheid nog die toestel om presies vas te stel waarvan dit gemaak is.” Volgens Mhlongo is die voorval “vreemd” omdat die moskee deeglik deursoek is ná Donderdagaand se aanval waartydens een man dood en twee gewond is. “Die moskee is Donderdagaand deursoek en is Vrydag weer deursoek en die toestel is nie opgemerk of gevind nie,” het Mhlongo bygevoeg. Bheki Cele, die minister van polisie, het die moskee Sondag besoek. Mhlongo het gesê die moskee is Saterdag gedeeltelik skoongemaak en niks is gevind nie. Sondag is skoonmaakwerk voortgesit, waarna die toestel agter die kansel gevind is. “Ons is besig om verklarings van mense te neem om vas te stel hoekom die toestel nie vroeër opgemerk is nie. Dit veroorsaak verwarring en lei die aandag van die ander ondersoek af, waar ons steeds na drie verdagtes soek vir moord en poging tot moord.” Maroela Media het vroeër berig drie mans, volgens berigte moontlik van Egipte, het Donderdag op dieselfde moskee toegeslaan en drie slagoffers, almal in tradisionele kleredrag, met messe aangeval. Die twee slagoffers wat die aanval oorleef het, is as Moulana Ali Nchinyane en Muhammad Ali geïdentifiseer. Die derde slagoffer, Abbas Essop, is in die aanval dood. Tydens dié aanval het die verdagtes verskeie vertrekke in die moskee, insluitend die biblioteek, met petrolbomme aan die brand gesteek en toe van die toneel gevlug. Niemand is nog in verband met die voorvalle in hegtenis geneem nie. Die polisie het ŉ volskaalse soektog na die verdagtes van stapel gestuur. Die verdagte toestel (Foto: Reaction Unit)